
ЗАПИСНИК
о раду 84. седнице Oпштинског већа општине Топола, одржане дана 24.04.2026. године (петак), са почетком у 845  часова у скупштинској сали општине Топола.

Седници присуствују:

· Јасна Вуковић, председник Опшинског већа,
· Јелена Јовановић, заменик председника Општинског већа,
· Чланови Општинског већа: Момчило Васиљевић, Радослав Станковић, др Горан Ђорђевић, Данијела Дамњановић (до 9,27 часова) и Саша Обрадовић,
· Ђорђе Глигоријевић, секретар Скупштине општине,
· Милена Симић, општински правобранилац,
· Jасна Миљковић, руководилац Одељења за буџет, финансије, привреду и друштвене делатности,
· Мирјана Ћирић, саветник за послове јавних набавки,
· Весна Павловић Костић, саветник за послове саобраћаја,
· Маријана Вујичић, в.д.директор ЈКСП „Топола“ Топола,
· Кристина Марјановић, директор Предшколске установе „Софија Ристић“ Топола,
· Сања Хералић Ненадовић, руководилац Центра за социјални рад „Сава Илић“ - одељење у Тополи,
· Бојан Благојевић, професор СШ „Краљ Петар I“ Топола.
Записник води Љиљана Милетић, радник Општинске управе општине Топола.

Седницом Општинског већа председава Јасна Вуковић, председник Општинског већа.
Председавајућа је поздравила све присутне, констатовала да постоји кворум за рад и одлучивање и отворила 84. седницу Општинског већа.
Усвајање Записника о раду 77. и 78. седнице Општинског већа оштине Топола

После завршене дискусије, једногласно су појединачно усвојени Записници о раду 77. и 78. седнице Општинског већа општине Топола, као у материјалу.

Председавајућа је предложила да се дневни ред допуни тачком - Разматрање захтева заменика председника општине Топола за доношење одлуке о хитним интервенцијама на локалном путу Манојловци – манастир Ђурине ћелије,

        која би се разматрала пре појединачних финансијских захтева,

а да се тачка 10. - Разматрање захтева Средње школе „Краљ Петар I“ Топола за финансијску подршку за државно школско такмичење у одбојци разматра као 2. тачка дневног реда.

Једногласно су усвојени предлози за допуну и измену дневног реда.

Једногласно је у целости усвојен
Д Н Е В Н И   Р Е Д
1. Разматрање Прва измена и допуна Годишњег програма пословања ЈКСП „Топола“ за 2026. годину,

2. Разматрање захтева Средње школе „Краљ Петар I“ Топола за финансијску подршку за државно школско такмичење у одбојци,

3. Разматрање Извештаја о раду Општинског штаба за ванредне ситуације општине Топола,

4. Разматрање Извештаја о раду Центра за социјални рад „Сава Илић“ одељење у Тополи за 2025. годину,

5. Разматрање Програма рада Центра за социјални рад „Сава Илић“ одељење у Тополи за 2026. годину,

6. Разматрање молбе Предшколске установе „Софија Ристић“ Топола за доношење Одлуке о допуни Одлуке о мрежи јавних предшколских установа на територији општине Топола,

7. Разматрање доношења Решења о постављењу в.д. начелника Општинске управе општине Топола, положај у I групи,

8. Доношење Решења о отварању апропријације за измирење обавеза по пројекту „LIID“ – друга привремена ситуација,

9. Разматрање предлога Општинског правобраниоца општине Топола за повлачење тужбених захтева у предметима ескпропријација,

10. Разматрање захтева саветника за послове јавних набавки за обезбеђивање средстава за стручни надзор над радовима на поплочавању дворишта иза „Краљевске винарије“,

11. Разматрање захтева „Elektro Energy“ д.о.о. за набавку пет сим картица за дигитализацију комуналне инфраструктуре општине Топола,

12. Разматрање појединачних захтева у вези са коришћењем гребаног асфалта и доношење одговарајућег закључка,

13. Разматрање захтева председника Савета МЗ Митровчић за поправку пропуста и поправку коловоза на путу ка школској економији – потес Стрмово,

14. Разматрање захтева председника Савета МЗ Митровчић за доделу пропуста,

15. Разматрање захтева председника Савета МЗ Доња Шаторња за доделу цемента за бетонирање пропуста,

16. Разматрање предмера радова достављених од стране председника МЗ Овсиште за санацију крова на родној кући Радоја Домановића у Овсишту,

17. Разматрање захтева Вељовић Радише и других мештана села Гуришевци за реконструкцију сеоског пута у селу Гуришевци,

18. Разматрање захтева Милованчевић Милијане из Крћевца за доделу ризле за поправку пута у насељу Гај,

19. Разматрање захтева Стијовић Јаворке из Липовца за постављање саобраћајне сигнализације на путу у Липовцу,

20. Разматрање захтева адвоката Владимира Ђерасимовића из Крагујевца за накнаду штете на возилу Савковић Ђорђа из Саранова,

21. Разматрање захтева Тодоровић Дејане из Тополе за финансијску помоћ за одлазак ученице Мие Тодоровић на пролећни семинар у Истраживачку станицу „Петница“,

22. Разматрање захтева Митић Валентине из Тополе за финансијску помоћ за школовање детета,

23. Разматрање појединачних захтева за лечење:

· Вујић Зорица из Винче,

· Милојевић Десанка из Винче,

· Бериша Фарија из Топола село,

· Станисављевић Миловије из Горње Трнаве,

· Јарић Станислава из Наталинаца,

· Јаковљевић Драгана из Наталинаца,

· Вилотић Светлана из Тополе,

· Мирковић Срећко из Загорице,

· Ђурђевић Елан из Доње Трнаве за лечење мајке,

24. Разматрање захтева заменика председника општине Топола за доношење одлуке о хитним интервенцијама на локалном путу Манојловци – манастир Ђурине ћелије,
25. Разно.
Прва тачка дневног реда- Разматрање Прва измена и допуна Годишњег програма пословања ЈКСП „Топола“ за 2026. годину
Маријана Вујичић: на прошлом Већу смо имали исти документ који је отишао на Скупштину, па није усвојен на Скупштини. У сваком случају, ми смо сада само изменили примедбе које су биле на Скупштини. Оне су биле техничког карактера. На 11. страни код тачке број 3., где су ресурси предузећа, опрема је била са позиције 023, имали смо примедбу. Писало је у хиљадама 70.353, па је испало да је 70.000,00, у ствари је 70.353.000,00. То сам ја образложила и то се види из биланса, али смо то исправили. Имали смо примедбу, коју смо прихватили, да међу опремом коју смо навели, иако овде није наведена сва опрема, јер опрема је вредности 70.000.000,00, додамо да међу нашом опремом имамо дробилицу за комунални отпад и ручну дробилицу за зеленило. Све остало је исто. Суштина ове измене Програма је да смо овде, као што сам рекла и прошли пут, планирали транспорт и депоновање отпада, а на основу ценовника који је усвојен на Скупштини, да се цена за варош Тополу повећа за тих 10,00 динара, са 11,00 на 21,00 динар, да би комуналном могли грађани да плаћају комуналну услугу транспорта и депоновања. Након тог ценовника, овде смо планирали те трошкове и приходе, да би могли да планирамо јавну набавку, па да је распишемо. 
На питање Јелене Јовановић да ли ће грађани кроз то повећање цене од 10,00 динара, заправо плаћати и оно смеће које стиже са села, јер се по уговору за депоновање плаћа одвожење свог смећа, Маријана Вујучић је одговорила негативно. Нећемо знати шта је отпад из града, шта је са села, а свакако ћемо морати да радимо транспорт отпада који се налази на тој локацији коју требамо да одредимо званично, а грађани као грађани ће плаћати за своју квадратуру за ту врсту отпада. Имаћемо ми ту вероватно више отпада од онога из града. То ће бити трошак комуналног предузећа, зато што смо ми кад смо рачунали ову цену од 10,00 динара, рачунали количину отпада који прави варош Топола и њу смо помножили на недељном, односно месечном нивоу и поделили на квадратуру коју ми обрачунавамо и добили смо цену за варош, а разлика у количини отпада који будемо одвозили ићи ће на терет предузећа.
Радослав Станковић: кредитна задуженост пада у очи, прилична за овако мало предузеће, око 500.000 €, са месечном ратом од око 8.500 €. 1.000.000,00 динара рата месечна, то не изгледа много, али ипак је терет приличан. Је л' има нешто да излази скоро од ових кредита?
Маријана Вујичић: сви кредити који се налазе код нас, а које ми оплаћујемо, односе се на позицију основних средстава, а све их набављамо у договору са оснивачем и то су средства која су планирана буџетом на позицији капиталних субвенција. Практично оснивач, како закон каже, врши набавку тих основних средстава и опрема предузеће. Пошто имамо планирана та нека средства у суми за све те кредите на капиталним субвенцијама у буџету, увек је до сада била пракса да када истекну неки кредити, ми онда за тај простор набавимо нешто ново од машина и на тај начин се занављамо, набављамо новије машине или друге машине које су нам потребне, у зависности од договора у ком ће правцу развијамо. 2027. године нам истиче крадит за ауточистилицу и кредит за смећар, а у овој години немамо ништа да нам истиче. Прошле године смо имали, па смо набавили опрему.
Председавајућа: слажем се делимично са констатацијом, без жеље да нешто примедбујем комуналном, али ми из дана у дан имамо нове ситуације, када је наш буџет у питању. Пре неки дан, стигао је допис Министарства финансија да додатно морамо, осветно да умањимо буџет, што додатно угрожава наше функционисање и баш ће бити повуци - потегни. Вероватно на све стране шкрипи и онда зову локалне самоуправе. Оне локалне самоуправе које финансијски боље стоје, вероватно њима то не представља велике проблеме, а нама малима је сваки динар битан, па у том смислу нам и јесте проблем.
На питање Јелене Јовановић да ли је 300.000,00 динара коначан износ репрезентације, Маријана Вујичић је рекла да је то укупно планиран износ. Никада нисмо имали инстукцију за то повећање. Увек се планира у односу на претходни план. Што се репрезентације тиче, ми ту немамо угоститељских услуга нешто превише, то је врло мали број рачуна, код нас се то превише и не користи, али на тој позицији се књиже друге ствари које се набављају, нпр. вода, кафа, сокови, све оно што је потребно за предузеће. Лети и када су неки радови на терену, ми набављамо вод, сок и нпр. у ресторану поручимо кафу. 300.000,00 је код нас на годишњем нивоу и немамо ми ту права на повећање.
На питања Момчила Васиљевића да ли је постојала могућност да буде мање од 90% повећање, тих 10,00 динара да не иду за град, јер је то енормно повећање, а плаши се да ли ће то поново проћи на Скупштини и за село како ће бити, Маријана Вујичић је рекла да је ценовник за варош већ прошао на Скупштини, а вероватно ће нешто морати да се усклађује. 

После завршене дискусије, једногласно је прихваћена Прва измена и допуна Годишњег програма пословања ЈКСП „Топола“ Топола за 2026. годину, као у материјалу.
Друга тачка дневног реда- Разматрање захтева Средње школе „Краљ Петар I“ Топола за финансијску подршку за државно школско такмичење у одбојци
Бојан Благојевић: наша екипа је успешна у овом такмичењу. Победили смо јуче, данас нас у 10,00 часова чекају Младеновчани и њих ћемо да добијемо мислим. 99% ћемо да освојимо то државно првенство.
Председавајућа: на прошлој седници склонили смо овај захтев са дневног реда, јер је повелики износ био, 160.000,00 динара. Ја сам прва, пре свега због своје професије, увек за то да се у децу улаже. Увек без поговора подржимо и Петницу и сва такмичења и шта год да је, али заиста тај фонд за спорт се расподели клубовима, а онда на свакој седници имамо захтеве о додатним средствима. Онда ми немамо одакле то, па се онда скида са неких других позиција, а онда ти од којих узмемо се љуте што смо им узели, јер смо им већ скратили због овога и онога. Сугестија је била да покушамо да кад год тражимо нешто, да учинимо све што је до нас, да прођемо што јефтиније сви, да бисмо имали и за друге прилике.
Бојан Благојевић: реално, ми о овоме не би требали ни да разговарамо, да имамо Савез за школски спорт који функционише у оквиру Спортског савеза и који нам определи средства за сва такмичњења у току године. Отипли смо са тројим колима приватним. Успели смо из нашег редовног школског буџета да извадимо неких 40.000,00 на основу коришћења приватног возила. То је све што смо успели да извучемо. Опрема нам је стигла преко Спортског савеза. Узели смо је на вересију за тих 40.400,00 динара и то би требало да се плати. 97.000,00 је укупно. Ми смо неких 40.000,00 извукли из школе, да би могли да оду, пошто нисмо могли да чекамо Веће, али би било добро да то може да се врати школи. Ја сам успео да спустим износ са 160.000,00 на ових 97.000,00. Општина нам је рекла да морамо одмах да имамо понуде, а Мирковић нам је тражио 88.000,00. Дупло јефтиније нас кошта да ми возимо. Остало је да се рефундира и ово у Крагујевац што смо ишли, 16.000,00 динара. 
Јасна Миљковић: општина је уплатила аконтативно 40.000,00 и то улази у ових 97.000,00 динара, а сво остало правдање и преноси биће након завршетка активности. Већина корисника дође са неком цифром, у том смислу ако прође прође и за спортске клубове и за све остале активности код корисника, а после када се мало више потруде и на основу сугестија ваших и кад смо више у комуникацији, све може. Увек постоји прво љутња, а после те љутње све буде ОК-еј. 

Председавајућа: нема потребе за љутњом, нико од нас не реагује из неке лоше намере. Овде је разлика готово 100.000,00. Боље је да тих 100.000,00 уложимо ако будете ишли даље негде или на неко друго такмичење, него да дођемо у ситуацију да вам кажемо да не можемо да вам дамо 100.000,00 или 150.000,00. Уступимо ми и наша службена возила и за друге ствари када се деца возе. И тај превозник, сад није Мирковић ту, би требао да мало сарађује, с обзиром да је из света спорта. Ово је за похвалу и предлажем да негде свим срцем гласамо „за“. Момке поздрави и нека ми је са срећом, па кад се вратите да славимо.
Бојан Благојевић: ако будете у могућности, молио бих да нека средства оределите за тих 10 момака. Они су прошле године били европски прваци, ове године ће бити државни прваци, здравље Боже. Када је било додељивање награда, рецимо књига на крају године, они нису добили ни књигу, зато што не улази колективни спорт. Нису добили дукат нпр. за Дан општине, добили су једну захвалницу, иако су предлаганли за Повељу. Њима ће то да значи. 

Председавајућа: да не деградирам професију нашу, не жалим што нису добили књиге. Обрадоваће се они сигурно нечем другом. Постараћемо се нас две да их позовемо када се вратите и да направимо неки овде пријем и да то пробамо да избалансирамо, да уприличимо да заиста добију нешто што ће да остане онако у витрини или за успомену. 
После завршене дискусије, једногласно је донет Закључак којим се прихвата захтев Средње школе „Краљ Петар I“ Топола за финансијску подршку за државно школско првенство у одбојци, које се одржава у Нишу у периоду од 20.04.-24.04.2026. године, у износу од 97.080,00 динара, као и за трошкове за одлазак у Крагујевац, дана 24.03.2026. године, на такмичење за пласман на државно школско првенство у износу од 16.030,00 динара (у складу са спецификацијом достављеном у захтеву), а средства ће се обезбедити стварањем билансног простора у оквиру Одлуке о буџету општине Топола за 2026. годину.

Трећа тачка дневног реда- Разматрање Извештаја о раду Општинског штаба за ванредне ситуације општине Топола
Председавајућа: радимо савршено, без све шале и без лажне скромности. Од мог ватреног крштења доласка на функцију председника општине, где смо имали после три дана ванредну ситуацију због немања воде, сви се тога сећате, некако смо у том првом кораку направили сјајну комуникацију и сјајну сарадњу. Врло се добро разумемо и када искрсне неки проблем, у ходу се то и одмах решава. Имали смо прошле године и пожаре оне 7. јула и заиста је то искоординисано феноменално и хвала Богу, није било неких већих жртава. Било је мање материјалне штете, али није било онако драматично као у неким другим градовима. Као што видите из извештаја, ми се редовно састајемо, онако како налаже закон и Правилник, размотримо увек тренутну ситуацију, како да унапредимо ту сарадњу и предупредимо све оно што може да дође. У суштини тај план остаје исти, јер је и активност иста. Пошто обично на седницама Штаба пред почетак нове године, када сумирамо и улазимо у зимску службу, додамо као закључак да се позабавимо пиротехником, да се води рачуна да млади не долазе до тога итд., сада смо то ставили у план, да нам буде у самом плану као редовна активност да се бавимо тиме, јер је превентива увек боља него да решавамо проблем.

Пошто дискусије није било, једногласно је прихваћен Извештај о раду Општинског штаба за ванредне ситуације општине Топола, као у материјалу.

На предлог председавајуће, обједињено је разматрање 4. и 5. тачке дневног реда.

Четврта тачка дневног реда- Разматрање Извештаја о раду Центра за социјални рад „Сава Илић“ одељење у Тополи за 2025. годину
Пета тачка дневног реда- Разматрање Програма рада Центра за социјални рад „Сава Илић“ одељење у Тополи за 2026. годину
Сања Хералић Ненадовић: Центар ради јако широк обим посла. У Извештају је набројано неких 38 послова, а има и више, који су нам поверени у јавна овлашћења од стране министарства, али и послова које обављамо по овлашћењима које имамо од општине. Подаци који су у годишњем извештају добијени су од Републичког завода за статистику и из електронског програма „СОЗИС“ који ми у Центру имамо обавезу да користимо. Сви Центри за социјални рад користе тај програм и буквално све што радимо, радимо по том програму. Било који корисник који улази из било којих разлога у Центар за социјални рад, прво се убацује у регистар корисника и то управо даје тај коначан број корисника Центра. 2.413 корисника је јако велики број. Тај број није био последњих пет година. Главни разлог за то додуше јесте то што сада по први пут правне услуге улазе у статистику, што до сада то није био случај, можда неправедно према правницима који такође раде огроман део посла у Центру. Ово је једна реална слика. У принципу, дође по неких 480 предмета по једном стручном раднику, што је далеко изнад републичког просека за Центре. Стварно морам да кажем да се ми онако лавовски боримо са обимом посла који имамо, трудимо се максимално да испоштујемо и одрадимо све оно што се очекује од нас. Имамо бројне проблеме у раду, с обзиром да немамо прихватилиште где можемо ургентно да смештамо кориснике чије стање то захтева. Видимо да нам разводи и насиље у породици драстично расту и то је нешто што је једна негативна друштвена појава у нашој локалној заједници, на којој би требало нешто радити. Такође, малолетничка деликвенција. Опет имамо пуно деце која су учиниоци прекршајних дела. Ми саветодавно радимо максимално колико можемо, да би се предупредиле такве појаве. Међутим, капацитети у Центру су нам такви да није могуће одрадити према потребама наших грађана све оно што би требало да буде урађено. Ми смо у 2025. учествовали, заједно са општином, на изради Програма за унапређење социјалне заштите, где смо управо и дефинисали те неке проблеме социјалне заштите у нашој општини. Ту смо и видели да нам је становништво све старије. Имамо услугу помоћ у кући за старе, која просто не може да покрије све потребе старијих људи у општини, тако да је потребно унапредити услугу помоћи у кући за старије грађане и успоставити нове услуге социјалне заштите, типа саветовалишта за брак и породицу и прихватилиште. Ту смо добили препоруку да са неком суседном општином направимо договор, па за две општине да буде једно прихватилиште. Наравно, то све изискује велика новчана средства, али то је план који је планиран у року од пет година, тако да имамо времена. Такође, као циљ дефинисано је и то унапређење услова рада у Центру. Стварно морам да се захвалим општини, јер сам ми прошле године добили две климе, а верујте да је у летњим месецима просто било немогуће радити у згради где смо на спрату, буквално је лимени кров и немамо изолацију. Имали смо прошле године ситуацију где је једној странци толико позлило кад су биле огромне температуре, да је завршила у Хитној. Море је проблема, али боримо се. Ја се стварно захваљујем, јер ми последње три године пуно тога смо урадили у Центру, а није годинама ништа улагано. Буквално се нисмо окречили 18 година, а шта онда даље да причам. Значи, добили смо две климе, добили смо лаптопове, осветљење лед-панелима, два мултифункционална штампача. Те две климе нам пуно значе, али у будућности би требали да и ове две опремимо, да може да се ради у све четири канцеларије током године. Климатске промене се дешавају дефинитивно, а кад су јако високе температуре у тим канцеларијама, просто се не може ни ући. Недостатак службеног возила нам прави велике проблеме, јер нам се дешава да нам из Аранђеловца дође ауто за две недеље можда једном или ниједном. Онда наравно зовем општину, али некад нам и то буде недовољно. У неком периоду та набавка је и предвиђена Програмом унапређења социјалне заштите, а ми ћемо ту гледати шта су могућности општине и некако покушавати опет сви заједно да уложимо напоре да дођемо до тог циља да се унапреде услови рада у Центру. Што се тиче Програма, план за ову годину је да наставимо да радимо све оне послове који су нама дати у јавна овлашћења. Ми се континуирано стручно усавршавамо. Редовно имамо едукације које посећујемо, јер дефинитивно рад Центра захтева једну континуирану едукацију и трудимо се да максимално будемо у току са најновијим професионалним знањима. Сви смо лиценцирани.
Др Горан Ђорђевић: само неке сугестије. Што се тиче возила, ту би можда требало да се укрцају на неки пројекат, а поготово је интересантно да може да се направи договор са средствима из опортунитета. То сваке године имамо. Дом здравља је то радио својевремено и пуно смо добили тих возила. Док сам био директор, било је 7-8 таквих из опортунитета. Гледао сам материјал и три ствари ме брину. Кад сам погледао бројеве, без школске спреме, односно основна школа и непотпуна основна школа је 36%, што је поражавајуће. То је за све да ставимо прст на чело. Рецимо, висока стручна спрема 7%, на нивоу државе је 9%, што је исто мало. Кад гледамо становништво, стопа природног прираштаја је негативна. Центар се наслања мало и на здравство. Имамо људе са посебним потребама и онда заиста заједно са њима покушавамо да нађемо начине како да им помогнемо. Желео бих да похвалим тај рад и добру комуникацију Центра за социјални рад и Дома здравља. Нажалост, имамо људе који изађу из болнице, немају нигде никог, немају где да дођу, нема ко да им купи лекове, то је живот и онда заиста они чине са њихове стране све шта могу, ми чинимо са наше стране све шта можемо, тим људима нема говора о било каквој наплати и обично тим људима треба и да се припреми тај долазак. Рад са рањивим групама је специфичан и друштво мора да води рачуна о томе, да нам нико не буде гладан да нам нико не буде скрајнут. Ако можемо и то мало што имамо, са свима да поделимо.

Председавајућа: некада је у учионицама било обрнуто. На прсте да набројиш родитеље са основном и мање од основне, а било је по 5-6 факултетски образованих и то не једна породица оба родитеља. Сада, ако имаш једног са високом стручном спремом у одељењу, то је успех, нажалост. Истакла бих и Црвени крст који је врло оперативан, поготово од како је Славица Гобељић секретар.

Сања Хералић Ненадовић: мала смо средина и дефинитивно имамо потребе да за неке кориснике баш тај мултидисциплинарни приступ се примени, како би им се баш помогло на прави начин. Врло често смо, буквално у свакодневној комуникацији са Домом здравља, са полицијом, са тужилаштвом, са судом, са школама... Ми смо сви на истом задатку да помогнемо грађанима наше општине, да им што више, ако не у потпуности баш да им решимо проблеме, онда да им помогнемо максимално колико можемо. Дефинитивно, та сарадња је нешто што је јако добро и што је наша велика предност. Немамо ауто, али нас нпр. полиција често вози.
Јелена Јовановић: посетили смо пре око месец и по дана расељена лица која су смештена доле у згради за социјално становање. Те уговоре ћемо ускоро све завршити, па ћете са тим извештајем доћи на Веће. Кад видите како то изгледа у стварности, много је тешко, бар мени било, поготово оне три породице где двоје родитеља са петоро деце живи у соби од 15 m2. Потребна је прво помоћ и потребно је да се сви укључимо и да овако лепо радимо како радимо да бисмо неким људима омогућили помоћ.
Данијела Дамњановић: не смемо да заборавимо никако и Министарство за рад, запошљавање, борачка и социјална питања које има изузетне кадрове и људе који раде и који имају слуха за генерално народ. 

У 9,27 часова седницу Општинског већа је напустила већница Данијела Дамњановић. 

На питање председавајуће какву сарадњу имају са Аранђеловцем и да ли од њих имају неку помоћ, пошто смо ми издвојено одељење, Сања Хералић Ненадовић је рекла да имају потпуно одвојене буџете. Центри за социјални рад финансирају општине које су им основачи. Аранђеловац рачуна да ми нисмо њихови. Пошто радимо са децом без родитељског старања, ми смо у позицији да се нико о нама не стара. 

Председавајућа: мени се чини, управо то што си сада изговорила, да некако немају они тај осећај да сте њихови и у неком тренутку сам ишла у Министарство да питам да ли ми можемо да се одвојимо и да будемо ми самостални, да имамо ми наш Центар. Нажалост, то не може добром вољом. Постоје одређени критеријуми, број становника, одређене ставке које треба задовољити. Жао ми је што је то тако. Јесте да они рачунају да сте ви наши и да ми увек имамо добру вољу да помогнемо, али некада управо због недостатка финансијских средстава, нисмо у могућности. Нешто је урађено, али сигурно треба још пуно тога. Поменула си саветовалиште. Колико је изводљиво да у сарадњи са Домом здравља имате саветовалиште?

Сања Хералић Ненадовић: то би била одлична идеја. Наравно, то захтева одређена средства да се направи пре свега неки пројекат, а затим сви остали кораци. Било би добро да се састанемо ми који смо били Радно тело за израду Програма за унапређење социјалне заштите. Требало би да радимо на годишњем нивоу, наш ЛЕР је координатор тог тела, да се састанемо с времена на време и да направимо неки план како ћемо и шта ћемо радити, јер по Програму је предвиђено да имамо и годишњи извештај тог тела, које ће дефинисати шта је то што је одређено. Одрадио се један део. У том Програму и стоји обезбеђење клима за Центар. Две су обезбеђене, а надамо се нека буде ове године макар једна, па је и то нешто.
Председавајућа: исто смо рекли прошли пут и средњој школи, а кажемо и теби, да треба некако да се потрудимо да искористимо оне ресурсе које већ имамо, који не изискују можда ни додатна средства, него само мало реорганизације и добре воље. Треба да одеш, да се чујеш са Валентином и верујем да ће они да имају добру вољу, јер би девојка психолог Дома здравља могла, а верујем да би радо, да одвоји дан или два за саветовалиште, како направите договор, а вама би значило. То је само један предлог и сугестија и можда се наметне још неких предлога и решења, а да већ имамо те људе код нас. Можда само папиролошки да се покрије на неки начин, а не изискује додатно плаћање, него само да она своје радно време прилагоди.
После завршене дискусије, једногласно је прихваћен Извештај о раду Центра за социјални рад „Сава Илић“ одељење у Тополи за 2025. годину, као у материјалу.
Такође, једногласно је прихваћен Програм рада Центра за социјални рад „Сава Илић“ одељење у Тополи за 2026. годину, као у материјалу.
Шеста тачка дневног реда- Разматрање молбе Предшколске установе „Софија Ристић“ Топола за доношење Одлуке о допуни Одлуке о мрежи јавних предшколских установа на територији општине Топола
Кристина Марјановић: допуна Одлуке се односи проширење Установе на територији општине Топола, односно у селу Доња Трешњевица од септембра ће бити оформљена предшколска група, пошто има пет предшколаца и ми смо у законској обавези да отворимо групу. Ја сам Трешњевицу посетила са директором Маријом Обрадовић. Тамо су радови у току. Захваљујем се вама што сте извојили одређени износ за сређивање, а они су се баш ујединили да све то заврше. На вама је сада то да усвојите, а ми треба даље да наставимо са процедуром, да бисмо све то испоштовали, да се заврши и да кренемо са радом.

Председавајућа: ми смо имали иницијативу мештана. Они су, Богу хвала, на време кренули са иницијативом. Више пута су писали захтеве за те грађевинске послове и преправку. Ми смо се овде, када су деца у питању, трудили да одобримо. Они су наравно и уложили неки свој рад и нешто што је било до њих да могу. Ви одрадите оно што је до вас, спремите папирологију, само водите рачуна о броју група.
Кристина Марјановић: ја сам још прошле године са директорком Гоцом била тамо. Они су већ тада кренили са скупљањем потписа. Стварно су доста одрадили и већ питају да ли постоји могућност да буде мешовита група од следеће године. Наравно, није ништа сад до нас.

Председавајућа: предшколске групе финансира држава, а мешовите групе ми и јако је важно, ја то увек кажем ко год да је директор, да бисмо сачували финансијску стабилност, како нашу, тако и Вртића, да се увек поведе рачуна да тај број предшколских одмах се не поремети, да не добијемо 2-3 мешовите групе више, јер је то онда додатни издатак за општину, а смањује се издатак државе. Битно је да увек имаш исти број предшколских група и исти број мешовитих на целој територији општине. Негде у једној години има у једном селу предшколска, следеће године нема, биће мешовита, али негде другде је искочила предшколска. Буде нам то додатни терет уколико се то поремети и онда можда и долазимо у ситуацију да неке људе одбијамо. Лепо је кад вртић профункционише. Та ће деца после остати у школи, јер сада нпр. деца из Загорице иду у вртић у Крћевац и онда природно остају и у школи тамо и практично затварамо Загорицу, што је грехота. Када сам пре 20-30 година радила у Загорици, било је 50 и нешто деце, а сад је спало на 2-3 детета. Треба да покушамо да вратимо ту децу која тренутно из Загорице иду по другим селима, да бар остану ту они који могу да остану, којима је можда и напор да децу возе негде даље.
На питање Момчила Васиљевића да ли ће бити предшколска група у Доњој Трнови, пошто има петоро деце, Кристина Марјановић је рекла да за сада не знају, али се нада да ће бити. Пријаве иду, до краја априла је конкурс. Углавном, што се тиче тих сеоских група, они се некако касније тек пријављују, пошто је електронски пут, морају да се пријаве преко е-управе и дођу половином августа и онда долазе за папирним пријавама. Ми смо у обавези, када има бар пет претшколаца, да отворимо ту групу. Прошле године је било само једно дете и ишло је у Горњу Трнаву. Још увек немам списак деце која су предшколци у септембру. 
После завршене дискусије, једногласно је донет утврђен предлог Одлуке о допуни Одлуке о мрежи јавних предшколских установа на територији општине Топола, као у материјалу и предлаже се Скупштини општине Топола да исту донесе.
Седма тачка дневног реда- Разматрање доношења Решења о постављењу в.д. начелника Општинске управе општине Топола, положај у I групи
Ђорђе Глигоријевић: техничка ствар је у питању. Сању Јевтић је Општинско веће поставило 3. фебруара за вршиоца дужности начелника, на период од три месеца који истиче 3. маја. Како се тај период ближи крају, а још конкурс није окончан до краја, закон даје могућност да се продужи ако није конкурс окончан за још три месеца, а ако се спроведе конкурс и мање. Да не би дошли у неку празнину да останемо без начелника Управе, чисто да буде в.д. од 4. маја до избора начелника путем конкурса, а најдуже још три месеца.
Пошто дискусије није било, једногласно је донето Решење којим се Сања Јевтић, дипломирани правник из Раче, поставља за вршиоца дужности начелника општинске управе општине Топола – положај у I групи, почев од 04.05.2026. године, до избора начелника Општинске управе путем јавног конкурса, а најдуже до три месеца, при чему именованој мирују права и обавезе из радног односа у Општинској управи општине Топола, на радном месту на које је била распоређена пре постављења за вршиоца дужности начелника Општинске управе.
Осма тачка дневног реда- Доношење Решења о отварању апропријације за измирење обавеза по пројекту „LIID“ – друга привремена ситуација
Јасна Миљковић: и ово је техничка ствар. Ова сва средства су планирана у оквиру Одлуке о буџету, на извору финансирања једном другом, где немамо довољно средстава, па сад вршимо само пренамену извора финансирања да бисмо платили другу привремену ситуацију. Још нигде не каснимо, у валути је, али да се на време припремимо. Друга привремена ситуација износи 10.104.548,40 динара. 

Пошто дискусије није било, једногласно је донето Решење о употреби средстава текуће буџетске резерве, при чему се део планираних средстава утврђених Одлуком о буџету општине Топола за 2026. годину у укупном износу од 10.105.000,00 динара враћа у текућу буџуетску резерву и исти износ распоређује на Капитално одржавање зграда и објеката у оквиру раздела 4, Програм 7 - Организација саобраћаја и саобраћајна инфраструктура, пројекат „Реконструкција пешачке зоне са партерним уређењем у улици Булевар краља Александра I у Тополи“, а наведена средства уплатити на текући рачун одабраном извођача радова, у складу са захтевом за плаћање и пропратном документацијом. 
Девета тачка дневног реда- Разматрање предлога Општинског правобраниоца општине Топола за повлачење тужбених захтева у предметима ескпропријација
Милена Симић: пред вама је списак предмета које смо већ утврдили када сам давала Извештај по предметима. У међувремену, стигла је нека одбијајућа одлука од стране Вишег суда, где су они заузели став да се ови предмети одбијају, односно одбија тужбени захтев. Како од тих предмета има 41 активан, адвокат је долазио код мене пре неколико дана и он је предложио да повуче те тужбе у целости, како не би стварали даље трошкове. Све укупно је било 112 таквих служби. Мој сарадник Снежа и ја смо повукле 72 тужбе на договор или поверење мештана, а ових 40 и нешто су остале. Уколико дође до повлачења тужби, ми имамо право да тражимо трошкове парничног поступка, с тим што је адвокат мишљења да уколико будемо тражили те трошкове, ти поступци се настављају са суђењима све до краја ревизије. То ће трајати минимум 5-6 година. Можда и нама не би то било добро да остваримо те тужбене захтеве, где су трошкови много велики, а ја сам мишљења генерално да можда и треба терати, како би следећи пут размислили шта потписују, али то са те стране политичке није добро, зато што ћемо онда наше људе који бирају нас ставити у незгодну позицију, где ће трошкови бити од 100.-150.000,00 динара. Не знам колико има могућности сељак да плати толике парничне трошкове. Била је идеја да се они одрекну тужбеног захтева и у том случају ми нећемо тражити трошкове, али онда у случају да се асфалтира тај пут и дође до реализације, он неће моћи поново да тужи за накнаду експропријације. Људима које смо позвали сам објаснила ситуацију, а знала сам да неће моћи да прођу те тужбе. Неки су прихватили да повуку и они су остајали са нула трошкова, јер ми нисмо хтели у знак захвалности да тражимо трошкове, а овамо смо имали овај списак људи који су хтели да наставе да туже. Нека пракса у Крагујевцу је да кад се одракнu тужбеног захтева, ми не тражимо трошкове. Ја сам питала адвоката да ли је сагласан са тим, а с друге стране ако је хтео да се тужи и да наплати, ни он нас не би штедео, али не би то било добро са те политичке стране. Треба погледати ситуацију целокупну. Не би било лоше да се изађе у јавност са тим да смо ми изашли у сусрет опет грађанима, али како ви одлучите. Само да напоменем да кад овај круг предмета завршимо,  онда стиже нови круг предмета, исто екпропријација, 30 нових тужби, где су тужили сви мештани Клоке и ту ћемо да „погинемо“, зато што је ту асфалтирано. Као што сам ово знала да неће да прође, ово ће овамо сигурно да прође. Евентуално ако имамо у документацији да су они тражили да се асфалтира, да се тражи службеним путем. Имамо могућност да преговарамо, јер предмети још увек нису почели. Ступила сам у контакт са једним од тих мештана и он је рекао да му адвокат пренео да је већ у дугу као 140.000,00 динара, што није истина. Отприлике су трошкови тренутни по предмету 40.000,00 динара. Кад би се и договорило са њима, јер ту нису тужбени захтеви по 10.000,00, него има и по 200.000,00, 300.000,00, 500.000,00, па сам мишљења можда би могло да се и са тим покријемо. Нпр. да им ми покријемо тренутне парничне трошкове, тих 40.000,00 динара, јер ћемо доћи у ситуацију да по неком предмету плаћамо по 500.000,00.
Радослав Станковић: то је пут у Клоки који излази на магистрални пут Наталинци – Паланка. То је рађено `60.-их година. Преко приватних њива је направљен прилаз за тај пут, јер они уопште нису имали пут. Клока је била потпуно одсечена од света. Имала је само приказ на Наталинце, Јунковац и Башин. Због тога су ти захтеви по 400.-500.000,00, јер је све прешло преко приватних њива. 
Милена Симић: то није могло тако. Морао је да се направи записник да ли је власник парцеле сагласан да иде пут кроз његову парцелу, а хоће да се асфалтира, па после тужи. Требали би предмети да се изваде из архиве, ако су ти мештани подносили захтеве. То ће бити огроман удар на буџет.
Весна Павловић Костић: не знам каква је била процедура `67. године, када је тај пут грађен. Знам да се он води као наша имовина, а на око 2 km пролази кроз приватне парцеле. Хајде да видимо са председником Савета МЗ, да му се доставе сва имена тих људи. Ради се нови Просторни план општине Топола и у њега би треба да се стави овај основ, да се откупе парцеле, да се уради пројекат.
Милена Симић: слажем се да организујемо тај састанак и да ја на њему све објасним. Боље да по предмету дамо 40.000,00 динара, да покријемо трошкове адвоката, сад тренутне, да не би плаћали веће суме. Постоји проблем код одређених парцела. Некада је парцела, нпр. 658 била јединствена, а кад је дошло до премера новог у Катастру, ту су две парцеле ту 658/1 658/2 и сад адвокат пушта за сваку ту парцелу по једну тужбу, иако је то тај потез. Он ппр, код једног човека направи 6-7 тужби и за сваку иду трошкови. Мештани и сада долазе са захтевима да им се насипа пут. То није спорно, али морају да потпишу да немају право на надокнаду. Помоћник председника је већ звао неке људе и рекао им да ће да се врати у пређашње стање, па су звали адвоката, јер су самоиницијативно хтели да повуку, али морају да плате трошкове. Не знам да ли су они уопште читали та пуномоћја, а у питању је неки адвокат из Лесковца. По овој тачки, уколико дође до повлачења, свако од наведених има могућност да поднесе поново тужбу, уколико дође до реализације тог пута у будућности. Предлог је да се одрекнемо од тужбених захтева, а изаћи ћемо у сусрет да свака странка сноси своје трошкове и да с тиме себе заштитимо, да не могу поново да подносе тужбе. 
После завршене дискусије, једногласно је донет Закључак којим се прихвата предлог Општинског правобраниоца, поднет поводом обраћања пуномоћника тужилаца – адвоката Милана Кубата из Београда, за одрицање од тужбених захтева у поступцима експропријације наведеним у допису Општинског правобраниоца и констатује да су се тужиоци, преко свог пуномоћника – адвоката Милана Кубата из Београда, одрекли тужбених захтева у наведеним предметима, а свака странка сноси своје трошкове поступка.

Десета тачка дневног реда- Разматрање захтева саветника за послове јавних набавки за обезбеђивање средстава за стручни надзор над радовима на поплочавању дворишта иза „Краљевске винарије“
Мирјана Ћирић: новац се поред за надзор, обезбеђује и за радове, на основу споразима Општине, Задужбине и финансијера од пре више од годину дана, где се обавезујемо да поплочамо тај део иза Краљевске винарије. Нисмо заробљавали средства, док не видимо колико то кошта. Ова цифра у захтеву вам је из понуде понуђача „Шумадија гранит“. То је наша обавеза по том споразуму. Спроведена је јавна набавка и само се чека сад обезбеђивање средстава да се потпише уговор. Они су већ све и завршили радове, само тај део је остао. Чека се само ово поплочавање, да буде завршена и та друга фаза. 
Јасна Миљковић: створиће се билансни простор. Са Програма саобраћаја ће се пребацити средства. Морамо тако, јер је буџет ограничен.
После завршене дискусије, једногласно је донет Закључак којим се прихвата захтев саветника за послове јавних набавки за средства за обезбеђивање средстава за извођење радова на поплочавању дворишта из „Краљевске винарије“, у износу од 5.377.680,00 динара са пдв-ом, као и за обезбеђивање стручног надзора над радовима у износу од 67.221,00 динара са пдв-ом, а наведена средства ће се обезбедити стварањем билансног простора у оквиру Одлуке о буџету општине Топола за 2026. годину.
Једанаеста тачка дневног реда- Разматрање захтева „Elektro Energy“ д.о.о. за набавку пет сим картица за дигитализацију комуналне инфраструктуре општине Топола
Мирјана Ћирић: ми смо спровели поступак јавне набавке за дигитализацију инфраструктуре, односно постављање пет камера на критичним местима где се праве дивље депоније и мислим да ће једна ићи на игралиште код „Максија“, где се стално ломе справе, да се прати стање. Да би функционисале камере, као и за ове електричне бицикле што сте одобравали, морају да се набаве те картице. Око 6.000,00 динара би били месечни трошкови. 

Председавајућа: корисно је, јер ћемо моћи да контролишемо оно што имамо, а и нагомилавање отпада, па ћемо моћи да предузимамо санкције.  
После завршене дискусије, једногласно је донет Закључак којим се прихвата захтев „Elektro Energy“ д.о.о. за набавку пет сим картица за дигитализацију комуналне инфраструктуре општине Топола за проток бежичних информација капацитета 20 GB (гигабајта) и обавезује служба за јавне набавке да испита тржиште, утврди вредност набавке наведених картица и да извештај достави Одељењу за буџет, финансије, привреду и друштвене делатности, које се обавезује да обезбеди средства стварањем билансног простора у оквиру Одлуке о буџету општине Топола за 2026. годину.
Дванаеста тачка дневног реда- Разматрање појединачних захтева у вези са коришћењем гребаног асфалта и доношење одговарајућег закључка
Председавајућа: ми смо на неком од прошлих Већа донели закључак да се гребаним асфалтом површина економије ђачке тамо поплоча, да би та њихове машине могле да функционишу. Сада имамо такође захтеве за гребани асфалт, а један је за пут ка Дому за старе и поред још неких кућа. 
Весна Павловић Костић: ми смо од „Путева Србије“ добили 600 m3 гребаног асфалта, по важећем уговору који је још на снази. Искористили смо 92 m3 за школску економију, а осталих 508 m3 распоређујемо на пет путних праваца за које имамо захтеве. За један је већ рекла председница, други је Николе Граоца, трећи МЗ Бор и у Крћевцу и Наталинцима по један путни правац. Рад механизације и превоз ћемо искористити преко уговора који је био закључен у `25. години, јер нам је ту остало средстава. Са овим генерално и приводимо крају те уговоре које смо имали. Ако ово усвојимо, по Закључку ћу дати налог извођачу и надам се да ћемо већ следеће недеље искористити тај гребани асфалт који смо добили од „Путева Србије“, да то завршимо и да колико-толико одмичемо са захтевима које имамо за санацију.
После завршене дискусије, једногласно је донет Закључак којим се усвајају захтеви подносилаца и одобрава се коришћење гребаног асфалта прибављеног по основу Уговора за потребе уређења приступних и некатегорисаних путева и то: Миловановић Данки за поправку некатегорисаног пута  на к.п. бр. 78 КО Топола варош који води ка потесу Торови – 10 камиона (120 m³); Ивану Петровићу и другим грађанима за насипање улице Николе Граовца, к.п. бр. 2819 КО Топола варош, поред катастарских парцела к.п. бр. 2177, 2178, 2179, 2180, 2181, 2182, 2183 све КО Топола варош – 5 камиона (60 m³); МЗ Бор за поправку и санацију атарских путева у МЗ Бор – 12 камиона (144m³); Величковић Драги и другим грађанима МЗ Крћевац за поправку пута на к.п. бр. 5641 КО Топола варош – 5 камиона (60 m³) и Марини Томић и другим грађанима МЗ Наталинци за насипање пута који води од сточне пијаце ка језеру и МЗ Клока – 10 камиона (120 m³) и за те радове одобрава рад грађевинске машине – улт за утовар гребаног асфалта око 12 сати, превоз 508 m³ гребаног асфалта, рад грађевинске машине – скип на разастирању материјала око 25 сати, рад грађевинске машине – ваљак за ваљање уграђеног материјала око 25 сати, у складу са важећим уговорима закљученим за наведене намене у 2025. години, а уколико се јави потреба, у току извођења радова, може се извршити мања прерасподела камена међу наведеним путним правцима, по одобрењу надлежних органа општине Топола.
Тринаеста тачка дневног реда- Разматрање захтева председника Савета МЗ Митровчић за поправку пропуста и поправку коловоза на путу ка школској економији – потес Стрмово
Весна Павловић Костић: пут је атарски, на међи општина Топола и Аранђеловац, али га користимо ми, првенствено за прилаз школској економији Средње школе. И мештани Митровчића и Ваганца имају ту своје њиве. Пут је насипан до улаза у школску економију. Пошто је проломљен један пропуст, због проласка комбајна и других великих машина до школске економије, потребно је да се замени тај постојећи пропуст и да се поправи мало макадам. Могу да им се доделе цеви, јер их имамо на постојећем уговору из `25. године, а да мештани Митровчића претерају на локацију. У питању су четири комада армираних цеви Ø500. Камени материјал и уградњу цеви радићемо по новом уговору који будемо закључили у `26. години. 
Пошто дискусије није било, једногласно је донет Закључак којим се прихвата захтев председника Савета МЗ Митровчић за поправку пропуста и коловоза на путу ка школској економији – потес Стрмово, који се налази на к.п. бр. 5792 и 5696 КО Топола село, у јавној својини општине Топола и одобрава набавка 4 метра бетонских армираних цеви промера Ø 500 mm, у складу са важећим уговором предвиђеним за наведене намене у 2025. години, а за санацију путног правца одобрава набавка и превоз 54 тонa каменог материјала фракције 0-31,5 mm, у складу са уговором предвиђеним за наведене намене који ће се закључити у 2026. години.

Четрнаеста тачка дневног реда- Разматрање захтева председника Савета МЗ Митровчић за доделу пропуста
Весна Павловић Костић: ово је асфалтирани пут у Спасић крају. Од доста атмосферских вода, такав је терен, пут се осипа. Мештани су већ овде ставили цеви да спрече то и да омогуће мимоилажење. Испред куће Саше Спасића би продужили за ових захтеваних пет цеви Ø500. Они би сами то претерали и уградили. Мислим да бисмо требали да им дамо, зато што је канал наш, пут је наш. 

Пошто дискусије није било, једногласно је донет Закључак којим се прихвата захтев председника Савета МЗ Митровчић за доделу пропуста за постављање на путу ка кући Саше Спасић к.п. бр. 5731/1 КО Топола село, у јавној својини општине Топола и обавезује Одељење за инспекцијске послове и инвестиције да обезбеди набавку 5 метара неармираних пропусних бетонских цеви промера Ø 500 mm, у складу са важећим уговором предвиђеним за наведене намене у 2025. години.
Петнаеста тачка дневног реда- Разматрање захтева председника Савета МЗ Доња Шаторња за доделу цемента за бетонирање пропуста
Весна Павловић Костић: већ смо давали цеви на тај путни правац. Цеви су великог промера, па би они то избетонирали преко, да вода не би односила пут. 

Саша Обрадовић: мештани су о свом трошку купили још четири цеви и гвожђе. Фали нам још 500 kg цемента, па ако може и то да се одобри, да би све завршили.
После завршене дискусије, једногласно је донет Закључак којим се прихвата захтев председника МЗ Доња Шаторња за набавку 500кг цемента за бетонирање пропуста, који ће се поставити на путу на к.п. бр. 2305 КО Доња Шаторња, у складу са важећим уговором превдиђеним за навдене намене у 2025. години.

Шеснаеста тачка дневног реда- Разматрање предмера радова достављених од стране председника МЗ Овсиште за санацију крова на родној кући Радоја Домановића у Овсишту
Момчило Васиљевић: цена материјала са радовима је 1.200.000,00. Значи, они не раде ништа. Не могу да се организују да заштите Кућу Радоја Домановића. Зашто се не ангажују они који организују тамо састанке?

Ђорђе Глигоријевић: не прође Скупштина да се не помене кућа Радоје Домановића кроз одборничко питање или како год. Ту је Маријана Андрић ангажована, јер је објекат под заштитом Завода за заштиту споменика културе. Она се обратила и Заводу и Министрству и тренутно се чека одговор. Ја сам се обраћао библиотеци кад је Ана Никодијевић поставила одборничко питање и директорка је рекла да је конкурисала ове године за санацију крова на матичној згради код министарстава, није за ту истурену зграду у Овсишту. 

Председавајућа: треба да укључимо и све остале релевантне факторе, почев од библиотеке, чије је ово власништво. И библиотека може да упути захтев ка Министарству културе, а и да се провери шта је МЗ Овсиште предузела по том питању. Мора да се контактира и Завод за заштиту споменика, а и да се укључе сами мештани. Конкретно Ана Никодијевић је више пута на Скупштини од директорке библиотеке и од мене тражила да се тај објекат оспособи, односно да се неко лице упути да ради тамо, макар одређеним данима, да то је као туристичка дестинација која би била посећивана. Ја сам питала после Скупштине директорку и она каже да је било покушаја да се то активира. Међутим, она је морала да плати путне трошкове некоме да стигне до Овсишта, а неког ефекта и није било, тако да се та активност завршила неславно. Ово јесте велика инвестиција, није мали износ. Објекат је под заштитом Завода и чекамо њихов одговор. У међувремену, пошто тај објекат припада библиотеци, добили смо информацију да је директорка за ову годину планирала неку реконструкцију на матичној згради. Можда у некој другој прилици, уз сарадњу са мештанима, ово буде и учешће општине.
После завршене дискусије, једногласно је одлучено да се председнику Савета МЗ Овсиште, у вези захтева за санацију крова на родној кући Радоја Домановића у Овсишту, упути Обасвештење да Општинско веће тренутно није у могућности да им изађе у сусрет, јер тражена средства нису планирана Одлуком о буџету општине Топола за 2026. годину. 

Седамнаеста тачка дневног реда-
 Разматрање захтева Вељовић Радише и других мештана села Гуришевци за реконструкцију сеоског пута у селу Гуришевци
Весна Павловић Костић: овај пут је у МЗ Јарменовци. Она није формирана, па је Вељовић Радиша са мештанима поднео захтев. Тај пут се налази на самом почетку, гледано од државног пута за Рудник, на 200 метара, на приватним парцелама, тако да ми у овом случају не можемо да радимо асфалтирање и овај захтев морамо да одбијемо. Више пута је именовани долазио сам. То су старачка домаћинства, 2-3 куће горе у брду. 
Пошто дискусије није било, једногласно је одлучено да се Вељовић Радиши из Гуришеваца, као првопотписаном, у вези захтева за реконструкцију сеоског пута у селу Гуришевци, упути Обавештење да је обиласком локације и увидом у јавно доступне податке установљено да се пут на првих 200 метара простире преко приватних парцела и да није имовински решено и пренето у власништво општине Топола и да предметни пут као такав не представља саобраћајну површину, јер се налази у приватној својини више лица, а општина Топола се стара о одржавању локалних и некатегорисаних путева који су у јавној својини општине Топола. 
Осамнаеста тачка дневног реда- Разматрање захтева Милованчевић Милијане из Крћевца за доделу ризле за поправку пута у насељу Гај
Весна Павловић Костић: именована је код вас исто долазила више пута. То је пут који се налази у приватној својини њеног сина Милованчевић Ивана, који живи у иностранству. Ја сам звала представнике месе заједнице. Она тражи да се наспе каменом овај пут који имате на сликама. Два су пута један поред другог, оба су приватна. Ко има неког болесног у фамилији, па да се уради, ради прилаза хитне помоћи кад је неко на самрти или слично. Ако је стварно то проблем, нека нам приложи један папир.
Момчило Васиљевић: којом се делатношћу бави, кад живи сама, а долази јој камион често? Сина у захтеву не помиње. И да није приватно, ја бих гласао против.

Председавајућа: ја сам увек за то, ако је нешто приватно, што каже Милена, на папиру се одрекни, лупимо печат и кад је то наше, онда можемо да радимо шта год. 
После завршене дискусије, једногласно је одлучено да се Милованчевић Милијани из Крћевца, у вези захтева за доделу ризле за поправку пута у насељу Гај, упути Обавештење да је обиласком локације и увидом у јавно доступне податке установљено да се ради о путу дужине 120 метара формиран на делу к.п. бр. 840/1 и 841/1 КО Топола село, обе у приватној својини Милованчевић Милијане и да предметни пут као такав не представља саобраћајну површину јер се налази у приватној својини, а општина Топола се стара о одржавању локалних и некатегорисаних путева који су у јавној својини општине Топола. 
Деветнаеста тачка дневног реда- Разматрање захтева Стијовић Јаворке из Липовца за постављање саобраћајне сигнализације на путу у Липовцу

Весна Павловић Костић: то је нека Лебић Даница која је писала и Савету МЗ Липовац, као и председнику општине. Ја сам ово обишла са Рашом Аврамовић, који је председник МЗ Липовац. Једва смо нашли кућу. Никог овде није ни навела, иако пише овде потписи грађана. Захтев је непотпун и у њему чак пише испред и после кривине у улици, а не пише ни којој улици. Ради се о међуопштинском путу Брезовац – Липовац. Имам и слике. Ради се о једној оштрој кривини. Тај пут је цео такав. На целом путу не постоји никаква саобраћајна сигнализација. Сеоски је пут. Ваљда сви возе до 50 km/h. Ми немамо тренутно могућност да постављамо било какву сигнализацију. Не знам да ли општина Аранђеловац има неки пројекат саобраћаја за овај пут, али не верујем, јер кад је рађена реконструкција овог пута, ништа није стављала од сигнализације. Она, на овој парцели нема ништа изграђено, нити је започета нека кућа и двориште. Само је ограђено. Међуопштински је пут, а немамо пројекат саобраћајне сигнализације по коме бисмо поступили. Они могу да заштите своју ограду и да ставе неке маркере, било шта што је видљиво ноћу. То може и да се купи и у гвожђарама и слично, да се просто назначи ограда, да предупреди лоше неке догађаје.
Председавајућа: нисмо у могућности да сада предузмемо било шта, из разлога што је пут међуопштински, није само наш, што тренутно немамо новца на тим позицијама да радимо, а израда саобраћајне сигнализације подразумева израду пројекта, јавну набавку ко ће да то ради. Захвалићемо јој се што нас је обавестила о постојећем проблему и потенцијалној опасности. Имаћемо у виду. 
После завршене дискусије, једногласно је одлучено да се Стојиловић Јаворки из Липовца, у вези захтева за постављање саобраћајне сигнализације испред и после кривине на међуопштинском путу Винча – Брезовац – Липовац, упути Обавештење да, како се ради о међуопштинском путу општина Топола и Аранђеловац, општина Топола не поседује пројекат саобраћаја и саобраћајне сигнализације за предметни пут по коме би се поставила сигнализација на датој локацији. 
Двадесета тачка дневног реда- Разматрање захтева адвоката Владимира Ђерасимовића из Крагујевца за накнаду штете на возилу Савковић Ђорђа из Саранова

Милена Симић: до штете је дошло приликом удара задњег пнеутоматика у рупу. Не могу да поверујем да је плаћено за рад мајстору, без пдв-а, 46.000,00. По уверењу полиције, штета је настала у улици Милована Миловановића у Тополи. 
Весна Павловић Костић: то је у Жабарима. То је државни пут ка Наталинцима, није наш. Тротоар и све што је мобилијар на улици је наше, али коловоз је државни. Тај пут није у надлежности општине Топола.
После завршене дискусије, једногласно је адвокату Владимиру Ђерасимовићу из Крагујевца, у вези захтева за накнаду штете на возилу Савковић Ђорђа из Саранова, упути Обавештење да је предметним захтевом тражена накнада штете настале на возилу „Mercedes“, регистарске ознаке KG-353-VG, услед саобраћајне незгоде која се догодила у улици Милована Миловановића у Тополи, при чему је возило налетело на ударне рупе на коловозу, а увидом у јавно доступне податке утврђено је да улица Милована Миловановића у Тополи представља део државног пута IБ реда број 27, где у складу са чланом 10. Закона о путевима, делатност управљања државним путевима обавља јавно предузеће, односно друштво капитала чији је једини власник Република Србија, тако да имајући у виду наведено, Општинско веће констатује да општина Топола није надлежна за одржавање предметног путног правца, већ да је надлежност за његово одржавање и управљање на републичком нивоу.
Двадесетпрва тачка дневног реда- Разматрање захтева Тодоровић Дејане из Тополе за финансијску помоћ за одлазак ученице Мие Тодоровић на пролећни семинар у Истраживачку станицу „Петница“
Пошто дискусије није било, једногласно је донет Закључак којим се прихвата захтев Тодоровић Дејане из Тополе за финансијску помоћ за учешће Мие Тодоровић на пролећним семинару из психологије у Истраживачку станицу „Петница“ у износу од 9.500,00 динара, који ће се одржати у периоду од 24.-27.04.2026. године, а наведена средства планирана су Одлуком о буџету општине Топола за 2026. годину, на позицији 25, ек. класификација 472719-остале помоћи у школовању.
Двадесетдруга тачка дневног реда- Разматрање захтева Митић Валентине из Тополе за финансијску помоћ за школовање детета

Јасна Миљковић: обично дајемо до 20.000,00 динара, уз документацију. Документацију је доставила, па ћемо сабрати рачуне.
Председавајућа: ово је једна тужна ситуација породична. Жена је самохрана мајка која се не сналази у том родитељству. Супруг је на пумпи у Аранђеловцу убијен пре не знам колико година. Деца су поприлично распуштена. Старији син је пунолетан, али са сметњама у развоју и озбиљним терапијама. Мислим да је оправдано да дамо. Њој можда ће да значи, можда неће, али ми најхуманије да поступимо.

Пошто дискусије није било, једногласно је донето Решење којим се одобравају из буџета општине Топола финансијска средства у износу до 20.000,00 динара Митић Валентини из Тополе, на име финансијске помоћи за школовање сина Митић Александра, ученика 6. разреда ОШ „Карађорђе“ у Тополи, за куповину школсог прибора и књига. 
Двадесеттрећа тачка дневног реда- Разматрање појединачних финансијских захтева за лечење
Јасна Миљковић: Бериша Фарија  из Топола село и Станисављевић Миливоје из Горње Трнаве су једнократну финансијску помоћ од општине добили у децембру 2025. године, а остали подносиоци захтева нису добили финансијску помоћ у последњих шест месеци.

Др Горан Ђорђевић је укратко појаснио медицинску документацију по свим појединачним захтевима. 

После краће дискусије, једногласно су појединачно донети Закључци да Центар за социјални рад „Сава Илић“ Аранђеловац – Одељење у Тополи преиспита могућност да се именованима одобри финансијска помоћ у износу од по 5.000,00 динара за лечење, из разлога што су се именовани нашли у стању социјалне потребе.

· Вујић Зорица из Винче, 
· Милојевић Десанка из Винче,

· Јарић Станислава из Наталинаца,

· Јаковљевић Драгана из Наталинаца,

· Вилотић Светлана из Тополе,

· Мирковић Срећко из Загорице,

· Ђурђевић Елан из Доње Трнаве за лечење мајке.
Такође, једногласно је одлучено да се одложи разматрање захтева за финансијску помоћ Бериша Фарије из Топола село и Станисављевић Миливоја из Горње Трнаве.
Двадесетчетврта тачка дневног реда- Разматрање захтева заменика председника општине Топола за доношење одлуке о хитним интервенцијама на локалном путу Манојловци – манастир Ђурине ћелије
Јелена Јовановић: ради се о захтеву Народног музеја у Аранђеловцу који је добио средства да се уреди прилаз локалитету Ђурине ћелије у Јарменовцима, које њима припада. Да би могли да довезу материјал који је предвиђен за насипање до тог локалитета, ми тај пут треба да прокрчимо. Међутим, део пута припада нама, део ЈП „Србијашуме“, а трећи део је приватан, тако да морамо да сачекамо да изађе геометар.
Весна Павловић Костић: на постојећем уговору за набавку камена и рад механизације имамо нека минимална средства. Помоћник председника Драган Манојловић, преко добијеног облашћења Већа, може да изда усмени налог, а да ми то после овде верификујемо на Већу, да можемо да платимо, ако нам буде хитно требао камени материјал и рад механизације. 
Јелена Јовановић: свакако су нас из Народног музеја замолили да водимо рачуна да њима не истекне тај уговор, да не изгубе сав новац који су добили. 
После завршене дискусије, једногласно је одлучено да се разматрање захтева одложи до решавања имовинско-правних односа.
Двадесетпета тачка дневног реда- Разно

Председавајућа: имали смо захтев од опозиције да их примим да разговарамо о смећу, односно о ценама. Разговарали смо готово о свему, само не ономе шта су најавили. Притом је најављено било да они имају идеје, решења, предлоге, а свело се на 2,5-3 сата лупетања, оптуживања да смо неспособни, да смо овакви и онакви, да нико ни са ким не говори, да су нам службе неажурне... Они људи заиста не знају да у јавним институцијама то не може као у приватној режији, зовем мајстора, мајстор ми поправи, ја му платим, него да постоје процедуре које се морају поштовати. Последње је било зашто није расписана јавна набавка за смећара. Ја сам после проверила. Чекамо да нам дође новац од Републике, јер тек кад нам стигне новац можемо ићи у ту јавну набавку. За многе ствари нисмо ни ми сами одговорни. Кажем, онако један хаотичан састанак и из мог угла бесмислен. Стављане су примедбе и на неке наше одлуке Већа, а то што они предлажу и траже, је негде сулудо и не подразумева се једно са другим. Био је и један захтев адвоката Живковића који је тражио усмено наравно, да закључак који смо донели на некоме од Већа ставимо ван снаге. Сећате се да смо изнајмљивали камионе за прикупљање смећа по сеоској средини, па онда смо ушли у проблем да не можемо то више да радимо, јер је морала ићи јавна набавка, па смо онда дали сагласност да то одради комунално по потреби и у складу са могућностима. Када су нам се они писмено обратили и рекли да више немају могућности да то раде, ни људски фактор, ни гориво, возила им се покварила, ми смо донели закључак на Већу да се обустављају активности услуге изношења смећа са сеоског подручја, а до успостављања трајног решења и организованог одношења комуналног отпада. Г. Живковић каже да је овај закључак у супротности са одлуком Скупштине која је сада делегирала комуналном да тај посао ради. Лаички сам сматрала да је та одлука Скупштине самим тим анулирала ово. Сем тога, пише „до трајног успостављања“. Ми смо трајно сада дали комуналном и не видим проблем. Видела сам јутрос да су снимали поново емисију. Ја не могу да обећам да ћемо да ставимо ван снаге закључак, јер нисам донела ја одлуку, него ми сви заједно. Тачка 2. тог закључка је уклањање контејнера. Стављањем ван снаге закључка, били бисмо у обавези да оних 40 контејнера који нису наши и који чекају да буду враћени власнику, буду враћени на сеоско подручје, што је сулудо. Нама треба 400 контејнера. И да можемо и да имамо наших 40, где бисмо ставили тих 40 на 30 села. Мислим да је њихова идеја била да ми овим стављањем закључка ван снаге сами себи „скочимо у стомак“ због ових контејнера.

Ђорђе Глигоријевић: што се тиче контејнера, у то нећу улазити, то је позајмљивано. Прочитаћу још једном ову тачку 1. Закључка: „обустављају се активности“, а пре тога је комунално доставила допис да не може да ради, ако се сећате, „услуге изношења смећа са сеоског подручја, а до успостављена трајног решења и организованог одношења комуналног отпада“. Закључак којим је извршена обустава активности донет је као привремена мера, са јасно утврђеним роком престанка важења, значи да успостављена континуираног одношења смећа. У међувремену, донета је скупштинска одлука да се комуналном поверава одношење смећа са сеоског подручја и имајући у виду да је престанак важења овог закључка условљен самим његовим садржајем, није неопходно стављање ван снаге самог закључка. Не видим разлог зашто би се ставио ван снаге. 
Председавајућа: пошто сам усмено добила овај захтев, уколико нам се обрате писмено, писмено ћемо и одговорити. 

Пошто је исцрпљен дневни ред, седница је закључена у 1040  часова.

Записничар

